b'\n_START_ARTICLE_\nLov\n_START_PARAGRAPH_\nLov je iskanje, opazovanje, zasledovanje, vabljenje in \xc4\x8dakanje divjadi s ciljem upleniti divjad ali odloviti divjad \xc5\xbeivo ter pobiranje divjadi ali njenih delov.\n_START_SECTION_\nPomen lova v dana\xc5\xa1njem \xc4\x8dasu\n_START_PARAGRAPH_\nV dana\xc5\xa1njem \xc4\x8dasu se lov nana\xc5\xa1a na legalno in kontrolirano dejavnost lovljenja (predvsem) divjih \xc5\xbeivali, ki se tako lo\xc4\x8di od prepovedanega, nenadzorovanega krivolova. Lov je tako nadzorovan, da lahko lovci lovijo dolo\xc4\x8dene lovne \xc5\xbeivali le v dolo\xc4\x8denem \xc4\x8dasovnem obdobju (lovski sezoni). Lov ve\xc4\x8d ni potreben zaradi mesa niti ostalih dobrin ki jih nudijo \xc5\xbeivalska telesa. Namen obstoja lovcev v dana\xc5\xa1njem \xc4\x8dasu je, da regulirajo \xc5\xa1tevil\xc4\x8dnost divjadi in drugih prosto \xc5\xbeive\xc4\x8dih \xc5\xbeivali. Tako kot neko\xc4\x8d je tudi danes med lovci pogosta tekmovalnost v zbiranju trofej, kar pa ni povezano z za\xc5\xa1\xc4\x8dito in ohranitvijo narave ter v njej prosto \xc5\xbeive\xc4\x8dih \xc5\xbeivalskih vrst. Zato je tak\xc5\xa1no neodgovorno obna\xc5\xa1anje posameznikov \xc5\xa1kodljivo in tudi eden od argumentov protilovskih protestnikov zakaj bi morali lovske dru\xc5\xbeine ukiniti.\n_START_SECTION_\nPomen lova v preteklosti\n_START_PARAGRAPH_\nLov je bila ena prvih in hkrati tudi najpomembnej\xc5\xa1ih \xc4\x8dlove\xc5\xa1kih panog \xc5\xbee v prazgodovini, saj je omogo\xc4\x8dal pre\xc5\xbeivetje predvsem v \xc4\x8dasu ko \xc5\xa1e ni bilo udoma\xc4\x8denih \xc5\xbeivali in so se pre\xc5\xbeivljali z lovom in nabiralni\xc5\xa1tvom. Lov je imel tudi eno klju\xc4\x8dnih vlog v razvoju in predku \xc4\x8dlove\xc5\xa1ke vrste kot take, saj je bilo za lovljenje divjadi in ostalega plena potrebno najprej izdelati oro\xc5\xbeje s katerim ga bodo tudi uspe\xc5\xa1no ujeli in ubili, potrebno je bilo orodje, s katerim so ulov razkosali in njegove dele \xc4\x8dim bolje izkoristili. Kot je znano, je bila za uspe\xc5\xa1no izpeljan lov potrebna tudi strategija, na primer pri lovu na mamute. Nenazadnje pa je bil osnovni namen lova za takratne ljudi nedvomno pridobitev dobrin teh \xc5\xbeivih bitij (ko\xc5\xbeuh, kosti, rogovje, \xc4\x8dekani,...) in pa predvsem meso, ki jim je omogo\xc4\x8dilo pre\xc5\xbeivetje in tudi nadaljnji razvoj. \xc4\x8clove\xc5\xa1ki mo\xc5\xbegani naj bi se za\xc4\x8deli drasti\xc4\x8dno \xc5\xa1iriti in ve\xc4\x8dati prav ko so ljudje pri\xc4\x8deli u\xc5\xbeivati meso, dokler niso zrasli do podobne velikosti kot so mo\xc5\xbegani normalnega predstavnika \xc4\x8dlove\xc5\xa1ke vrste v dana\xc5\xa1njem \xc4\x8dasu. Tudi v prej\xc5\xa1njih stoletjih in srednjem veku je imel lov dru\xc5\xbebeno vlogo predvsem kot statusni simbol aristokracije, ki niso lovili z namenom zagotovitve svojega pre\xc5\xbeivetja kot so to po\xc4\x8deli praljudje, marve\xc4\x8d z namenom zbiranja trofej in preprosto povedano, ker je bil lov takrat v \xc2\xbbmodi\xc2\xab. Tako je imel lov neizpodbitno zelo velik pomen v preteklosti, ki pa ga je od prvih udoma\xc4\x8denih \xc5\xbeivali pa vse do danes izgubil.'